Peugeot 403

To Peugeot 403 ήταν ένα μεσαίο οικογενειακό αυτοκίνητο που παρήχθη από τη γαλλική αυτοκινητοβιομηχανία Peugeot, από τον Απρίλιο του 1955 έως τον Οκτώβριο του 1966, αν και είχε αντικατασταθεί από το Peugeot 404 ήδη από τον Μάιο του 1960. Συνολικά κατασκευάστηκαν 1.214.126 αντίτυπα σειράς 403. Υπήρξε το πρώτο μοντέλο στην ιστορία της εταιρείας που ξεπέρασε το 1 εκατομμύριο παραγόμενων μονάδων, εν μέρει λόγω και του πετρελαιοκινητήρα που ήταν διαθέσιμος στο μοντέλο από τον Οκτώβριο του 1959 και μετά. Έγινε έτσι και το πρώτο, χρονολογικά, μοντέλο της Peugeot που προσέφερε και κινητήρα πετρελαίου.

 Κινητήρες 

Κατά το εισαγωγή του, το 403 προσφερόταν μόνο με μια μεγαλύτερη εκδοχή του βενζινοκινητήρα 1.290 cm³ του Peugeot 203. Ειδικά στο 403 όμως, προκειμένου να επιτευχθεί επαρκής ισχύς για το πολύ μεγαλύτερο βάρος του αυτοκινήτου, ο κυβισμός του στο 403 είχε αυξηθεί στα 1.468 cm³, αποδίδοντας ισχύ 65 hp στις 5.000 στροφές το λεπτό, ενώ ανήκε στην τότε γαλλική φορολογική τάξη 8CV, υποδηλώνοντας τους 8 φορολογήσιμους ίππους, καθώς CV = Cheval Vapeur, φορολογήσιμοι ίπποι.

Τον Οκτώβριο του 1959, προστέθηκε στην παλέτα του 403 ένας κινητήρας ντίζελ, κάτι σπάνιο για την τότε εποχή, ο οποίος ήταν κυβισμού 1.816 cm³, προσφέροντας έτσι αξιοσημείωτη οικονομία καυσίμου. Αρχικά διατέθηκε μόνο στο Peugeot 403 station wagon, αλλά 1 έτος μετά έγινε διαθέσιμος και στο 4-πορτο σεντάν.

Κατά τη διακοπή της παραγωγής του Peugeot 203, το 1960, ο κινητήρας βενζίνης 1.290 cm³ που προαναφέρθηκε, ισχύος 47 hp, προσφέρθηκε τελικά και στο 403, σε μια έκδοση γνωστή ως 403 Berline Luxe. Η φορολογία των αυτοκινήτων στη Γαλλία βασιζόταν τότε στον κυβισμό του κινητήρα, με αποτέλεσμα η μικρότερου κυβισμού έκδοση του 403 να εμπίπτει στην τότε φορολογική τάξη 7CV. Όλοι οι κινητήρες του 403 ήταν I4, δηλαδή 4-κύλινδροι σε σειρά.

Κάτι ιστορικά αξιοσημείωτο είναι ότι το 403 ήταν το πρώτο υδρόψυκτο αυτοκίνητο παραγωγής με ανεμιστήρα που ρυθμιζόταν αυτόματα ανάλογα με τη θερμοκρασία. Ενεργοποιούνταν σε θερμοκρασία νερού ψύξης 82 °C (Κελσίου) και απενεργοποιούνταν σε θερμοκρασία κάτω των 68 °C (αρχικά το όριο ήταν στους 75 °C). Αντιθέτως, τα άλλα αυτοκίνητα εκείνης της εποχής είχαν ακόμα ανεξέλεγκτους ανεμιστήρες που ήταν μόνιμα σε λειτουργία.Ventilator mit Kupplung (Ανεμιστήρας με συμπλέκτη). In: KFT (Kraftfahrzeugtechnik) 6/1962, S. 248–249.

 Κιβώτια ταχυτήτων 

Η στάνταρ μετάδοση σε όλες τις εκδόσεις του 403 ήταν ένα 4-τάχυτο μηχανικό κιβώτιο, το οποίο μάλιστα είχε συγχρονισμό σε όλες τις σχέσεις, κάτι ιδιαίτερα ασυνήθιστο και προηγμένο εν έτει 1955. Τον Οκτώβριο του 1957, στο Σαλόνι Αυτοκινήτου του Παρισιού, η Peugeot εισήγαγε για πρώτη φορά στο 403 και μια ημι-αυτόματη εκδοχή του κιβωτίου, με ηλεκτρομαγνητικό αυτόματο συμπλέκτη της εταιρείας Jaeger, με έξτρα χρέωση. Και τα δύο κιβώτια, είχαν το λεβιέ ταχυτήτων πάνω στην κολώνα του τιμονιού, στη δεξιά πλευρά της.«Automobilia». Toutes les voitures françaises 1958 (salon Paris oct 1957) (Paris: Histoire & collections). Nr. 8: Page 15. 1998.

 Εκδοχές αμαξώματος 

Η στάνταρ και πιο γνωστή στο κοινό εκδοχή, ήταν 4-πορτο σεντάν, με την παραγωγή της εκδοχής αυτής να διαρκεί από τον Απρίλιο του 1955 έως τα τέλη Οκτωβρίου του 1966. Από τον Σεπτέμβριο του 1956 έως τον Αύγουστο του 1967 παρήχθη και σε 2-πορτο pick-up, εκδοχή που αποσύρθηκε τελευταία από την παραγωγή. Επίσης, το σεντάν προσέφερε μια χαλύβδινη ηλιοροφή, που γνώρισε τότε μεγάλη απήχηση στο κοινό. Μάλιστα η ηλιοροφή ήταν στάνταρ εξοπλισμός στη Γερμανία, εκτός από το μοντέλο χαμηλού κόστους των 1.3 λίτρων.

Επίσης, από τον Σεπτέμβριο του 1956 έως τον Σεπτέμβριο του 1962 παρήχθη και σε δύο 5-πορτες εκδόσεις station wagon, με μακρύτερο μεταξόνιο κατά 24 εκατοστά, υπό τις ονομασίες Peugeot 403 Familiale και Peugeot 403 Commerciale. Το Familiale είχε στάνταρ 3-η σειρά καθισμάτων και διαφημιζόταν ως 7-θέσιο / 8-θέσιο. Αντιθέτως, το Commerciale είχε ένα κοινό 5-θέσιο σαλόνι. Όλα τα 403 station wagon έφεραν άκαμπτο πίσω άξονα και την ηλιοροφή που μόλις προαναφέρθηκε, ενώ στην έκδοση «Familiale» τα μπροστινά καθίσματα ρυθμίζονταν και στην κλίση της πλάτης τους.

Ένα μήνα νωρίτερα, τον Αύγουστο του 1956, είχε μπει στην παραγωγή και κυκλοφορήσει στην αγορά και ένα 2-πορτο 403 cabriolet, με πολυτελές σαλόνι, το οποίο έφερε δέρμα υψηλής ποιότητας. Ωστόσο, η εμπορική τιμή του 403 καμπριολέ, εν έτει 1958, ήταν 80% υψηλότερη από αυτήν του εισαγωγικού «berline grand luxe» 403 sedan και για τον λόγο αυτό, μόλις 2.043 αντίτυπα του Peugeot 403 cabriolet παρήχθησαν. Τον Απρίλιο του 1960, η παραγωγή του 403 κάμπριο διακόπηκε, εν αναμονή της έκδοσης Peugeot 404 cabriolet, που τελικώς μπήκε στην παραγωγή τον Οκτώβριο του 1961.

Όταν παρουσιάστηκε για πρώτη φορά, και μέχρι μετά το 1958, το μπροστινό άκρο του καπό του 403 έφερε, όπως και στο 203, ένα γωνιακό προς τα εμπρός κεκλιμένο χρωμιωμένο λιοντάρι, με το στόμα ανοιχτό, τη συμβολική μασκότ της μάρκας. Ωστόσο, το 1958 νέοι κανονισμοί ασφαλείας απαγόρευσαν οποιοδήποτε προεξέχον αντικείμενο μπροστά από αυτοκίνητα, που θεωρείται επικίνδυνο σε ενδεχόμενη σύγκρουσης με πεζό ή ποδηλάτη, και η Peugeot αναγκάστηκε να αφαιρέσει τη διάσημη μασκότ της, την οποία αντικατέστησε με μια μικρή λωρίδα χρωμίου και στη συνέχεια με μια μεγάλη λωρίδα χρωμίου το 1959.«Automobilia». Toutes les voitures françaises 1959 (Salon Paris Oct 1958). 21. Paris: Histoire & collections: 41. 2002.

 Αντικατάσταση του 403 

Το Peugeot 403 αντικαταστάθηκε επίσημα τον Μάιο του 1960, από το Peugeot 404. Ωστόσο, λόγω της άριστης αξιοπιστίας του για την τότε εποχή, το 403 παρέμεινε στην παραγωγή ως μία φθηνότερη εναλλακτική λύση, με την 4-πορτη εκδοχή σεντάν να κατασκευάζεται έως τα τέλη Οκτωβρίου του 1966 και την 2-πορτη εκδοχή pick-up να διακόπτεται τελευταία στη σειρά τον Αύγουστο του 1967, όπως προαναφέρθηκε στην προηγούμενη ενότητα.

 Εμφανίσεις 

Πιθανώς το πιο γνωστό, είναι ένα 403 καμπριολέ του 1959 που οδηγούσε ο Πίτερ Φολκ ως Columbo, στην αμερικανική τηλεοπτική σειρά Κολόμπο του 1968 - 1978.

 Φωτογραφίες 

Ακολουθεί ένας κατάλογος φωτογραφιών όλων των εκδοχών αμαξώματος του 403.


 Αναφορές 

 Βιβλιογραφία 

 Les Archives du collectionneur Peugeot 403 1955-1966, éditions E.T.A.I., 2010. (ISBN 978-2-7268-9916-8).
 Peugeot 203-403, par Dominique Pagneux, éditions Rétroviseur, 1996. (ISBN 2-84078-041-0).
 La 403 de mon père, par Dominique Milleron, éditions E.T.A.I., 1995. (ISBN 2-7268-8216-1).
 403 passion, par Dominique Pagneux, éditions Drivers, 2005. (ISBN 2-9520491-9-X).
 Gazoline, votre auto, hors-série no 9.
 Gazoline no 149 à 152 (guide d'achat 403), octobre 2008 à janvier 2009.
 Guide Peugeot 1970-1990, François Allain, éditions E.P.A., 1996. ISBN 2-85120-493-9.
 Auto-Collection no. 29, août-septembre 1995.
 Auto-moto-Rétro no. 106, juin 1989.
 Oldtimer-Markt, Heft 11/1987, S. 18ff.

Κατηγορία:Μοντέλα Peugeot
Κατηγορία:Μεσαία αυτοκίνητα
Κατηγορία:Γαλλικά αυτοκίνητα